



[bookmark: _GoBack]Veprat penale të kryera nga zyrtarët dhe ish-zyrtaret e nivelit të lartë


1. Nëse do t’i referohemi temës së trajnimit, “veprat penale të kryera nga zyrtarët dhe ish-zyrtarët e nivelit të lartë”, duke e ballafaquar këtë temë me përmbajtjen e dispozitave të Kodit tonë Penal, së pari, vihet re, se ky i fundit nuk ka një përkufizim për termat: “zyrtar”, “zyrtar i lartë shtetëror”; apo “person që ushtron funksione publike” dhe ”funksionar i lartë shtetëror”; “punonjës shtetëror”; “punonjës në shërbimin publik”, terma që hasen në dispozitat e Kodit Penal.

2. Veprat penale kundër autoritetit shtetëror (kreu VII):
- Kreu ”Krime kundër autoritetit të shtetit”, seksioni “Veprat penale kundër veprimtarisë shtetërore të kryera nga shtetasit”, nenet 244 dhe 245, të titulluar përkatësisht “Korrupsioni aktiv i personave që ushtrojnë funksione publike” dhe “Korrupsioni pasiv i funksionarëve të lartë shtetëror ose i të zgjedhurve vendorë”, termat e përdorura janë përkatësisht: “funksionarë shtetëror” dhe “funksionar i lartë shtetëror” dhe “i zgjedhur vendor”; 
Ndërsa në nenin 245/1, “Ushtrimi i ndikimit të paligjshëm ndaj personave që ushtrojnë funksione publike”, termi i përdorur është “person që ushtron funksione publike”.
- Në vetë titullin e kreut “Vepra penale kundër veprimtarisë shtetërore të kryera nga punonjësit shtetëror ose në shërbim publik”, përdoren dy terma: ”punonjës shtetëror” dhe “në shërbim publik”.  Në nenet e këtij kreu: 
a) neni 248 i Kodit Penal “Shpërdorimi i detyrës”, termi i përdorur është “personi që ushtron funksione publike”;  
b) neni 259, “Korrupsioni pasiv i personave që ushtrojnë funksione publike, termi i përdorur është “person që ushtron funksione publike”;
c) neni 260, “Korrupsioni pasiv i funksionarëve të lartë shtetëror ose i të zgjedhurve vendorë”, ku termi i përdorur për funksionin shtetëror është “funksionar i lartë shtetëror” dhe  “i zgjedhur vendor”.
-  Në kreun “Vepra penale kundër pasurisë dhe në sferën ekonomike”, seksioni I, “Vjedhja e pasurisë”, “Vepra penale kundër pasurisë dhe në sferën ekonomike”, neni 135/a. “vjedhje duke shpërdorur detyrën”, termi i përdorur është “personi që ka për detyrë ta ruajë dhe administrojë” pasurinë. Pra ky person mund të jetë edhe “person që ushtron funksione publike”, që e kryen veprën duke shpërdorur detyrën (referenca në përmbajtje të këtij neni bëhet tek emërtimi i subjektit aktiv të veprës penale në nenin 248 të Kodit Penal, “Shpërdorimi i detyrës”).

3. Termi “zyrtar” apo “zyrtar i lartë”, referuar titullit të temës së seminarit, nuk gjendet në asnjë nga këto dispozita të Kodit Penal, por gjendet në Konventën Penale të Këshillit të Evropës “Për korrupsionin”, ratifikuar me ligjin nr.8778, datë 26.04.2001, neni 1/a: “Përdorimi i termave, ku përkufizohet termi “zyrtar publik”.
Ajo që vihet re është fakti se, në veprat penale të korrupsionit, por dhe në veprat e tjera penale, ligjvënësi nuk ka bërë një ndarje të subjekteve “funksionarë/punonjës që kryejnë/ushtrojnë një detyrë shtetërore” dhe “person që ushtron një funksion publik”, por ka përdorur vetëm termat “person që ushtron funksione publike”; “funksionarë i lartë shtetëror dhe “të zgjedhur vendorë”. Vetëm në titullin e kreut “Vepra penale kundër veprimtarisë shtetërore të kryera nga punonjësit shtetëror ose në shërbim publik”, përdoren dy terma: ”punonjës shtetëror” dhe “në shërbim publik”.

4.   Tema e trajnimit vështrohet në tre aspekte:
A) Në aspektin e mundësisë së interpretimit të ligjin penal material, konkretisht në termat e mësipërm;
B) Në aspektin procedural, në kuadër të kompetencës funksionale për gjykimin e veprave penale të kryera nga funksionarët/zyrtarët shtetëror dhe ish-funksionarët;
C) Në aspektin material të të interpretuarit të termit “funksionar i lartë shtetëror”, i përdorur  për veprat penale të korrupsionit aktiv dhe pasiv, në nenet 245 dhe 260 të Kodit Penal.

A[footnoteRef:1] [1:  Në aspektin e mundësisë së interpretimit të ligjin penal material, konkretisht në termat e mësipërm.] 


5. Në interpretimin e ligjit penal material duhet të ketë kujdes parimin që vetëm “ligji” duhet të parashikojë në mënyrë të qartë krimin dhe masën e dënimit (lex scripta), aspekt i rëndësishëm i parimit të ligjshmërisë, “nullum crimen sine lege, nulla poena sine lege”, parim ky i garantuar nga neni 29 i Kushtetutës së Republikës së Shqipërisë, neni 7 i Konventës Evropiane të të Drejtave të Njeriut dhe 1 i Kodit Penal. 

6. Pavarësisht këtij parimi, interpretimi i dispozitave penale materiale është detyrë e gjykatës dhe ajo e bën atë duke u bazuar, kur është e nevojshme, edhe në dispozita juridike jashtë Kodit Penal. Duke u fokusuar në praktikën e Gjykatës Evropiane të të Drejtave të Njeriut:
-  “Në cilindo sistem juridik, sado i qartë që të jetë formulimi i një dispozite ligjore, duke përfshirë edhe një dispozitë të së drejtës penale, është e pashmangshme të mos ketë një element interpretimi gjyqësor. Funksioni vendimmarrës që u besohet juridiksioneve shërben pikërisht për t’i hequr ato dyshime që mund të mbeten për sa i përket interpretimit të normave”[footnoteRef:2].  [2:  Kafkaris k. Qipros [DhM], § 141] 

-  “Në traditën juridike të Shteteve Palë në Konventë është diçka e ngulitur në mënyrë të qëndrueshme që jurisprudenca, si burim i së drejtës, jep medoemos ndihmesë në zhvillimin hap pas hapi të së drejtës penale. Neni 7 i Konventës nuk mund të interpretohet sikur e ndalon sqarimin gradual të rregullave të përgjegjësisë penale përmes interpretimit gjyqësor nga njëra çështje në tjetrën, me kusht që rezultati të jetë koherent me thelbin e veprës penale dhe i parashikueshëm në mënyrë të arsyeshme”[footnoteRef:3]. [3:  S.Ë. k. Mbretërisë së Bashkuar, § 36; Streletz, Kessler e Krenz k. Gjermanisë [DhM], § 50; Kononov k. Letonisë [DhM], § 185).] 

- Për sa i përket karakterit të parashikueshëm në mënyrë të arsyeshme të interpretimit gjyqësor,  Gjykatës i kërkohet të shqyrtojë nëse paditësi mund ta parashikonte në mënyrë të arsyeshme në momentin e ngjarjeve, në rast nevoje me ndihmën e një juristi, që ai rrezikonte të akuzohej e të gjendej fajtor për krimin në fjalë[footnoteRef:4] dhe që mund të merrte masën e dënimit të parashikuar për atë vepër””.  “Këto kushte cilësore duhet të plotësohen si për përcaktimin e një vepre penale ashtu edhe për dënimin që ajo nënkupton”[footnoteRef:5].  [4:  Jorgic k. Gjermanisë,; Soros k. Francës]  [5:  Achour kundër Francës, DhM, nr. 67335/01, GjEDNj 2006-IV] 

- “Pala ndërgjyqëse duhet të dijë, nga formulimi i dispozitës përkatëse dhe, nëse është e nevojshme, me ndihmën e interpretimit të saj nga gjykatat, se cilat veprime dhe mosveprime lindin përgjegjësinë e tij penale dhe çfarë dënimi do të shqiptohet për veprën e kryer[footnoteRef:6].  [6:  Cantoni kundër 15 nëntor 1996, Përmbledhje e vendimeve 1996-V] 

 -  “... parashikueshmëria e ligjit nuk e pengon personin e interesuar që të përdorë këshilla të informuara për të vlerësuar, në një shkallë të arsyeshme në rrethanat e rastit, pasojat që mund të vijnë nga një veprim specifik[footnoteRef:7].  [7:  Achour kundër Francës, DhM, nr. 67335/01, GjEDNj 2006-IV; Cantoni kundër 15 nëntor 1996, Përmbledhje e vendimeve 1996-V, Kafcaris kudnër Qipros [DhM], nr. 21906/04, GjEDNj 2008] 

- “Për të vlerësuar parashikueshmërinë e një interpretimi gjyqësor, nuk duhet t’i jepet ndonjë rëndësi përcaktuese mungesës së precedentëve të krahasueshëm në jurisprudencë...[footnoteRef:8]”. [8:  K.A. e A.D. k. Belgjikës] 

- “Kur juridiksioneve të brendshme u duhet ta interpretojnë një dispozitë të ligjit penal për herën e parë, një interpretim i shtrirjes së veprës penale i cili ka qenë koherent me thelbin e kësaj vepre duhet, në parim, të konsiderohet si i parashikueshëm”[footnoteRef:9]. [9:  Jorgic k. Gjermanisë, § 109, (paditësi ishte personi i parë që ishte njohur fajtor për gjenocid në bazë të një dispozite të Kodit Penal).] 

- “I parashikueshëm në mënyrë të arsyeshme në vështrim të nenit 7 mund të jetë edhe një interpretim i ri i shtrirjes së një vepre penale ekzistuese, mjafton që ai të jetë i arsyeshëm në vështrim të së drejtës së brendshme dhe koherent me thelbin e veprës penale[footnoteRef:10]. [10:  Khodorkovskiy e Lebedev k. Rusisë, §§ 791-821, (Gjykata ka arsyetuar se e drejta penale tatimore mund të jetë mjaft e zhdërvjellët për t’iu përshtatur situatave të reja, por prapëseprapë pa u bërë e paparashikueshme).] 


7. Në frymën e parimit “nuk ka dënim pa ligj” (nullum crimen sine lage), nocioni “ligj” apo “e drejtë” (sipas nenit 7 të Konventës), pra, të parashikuarit me ligj të veprës penale dhe dënimit, në zbatim të praktikës së GJEDNJ-së, përfshin të drejtën me prejardhje, si nga legjislacion ashtu edhe në jurisprudencën e e gjykatave. Po kjo jurisprudencë nënkupton disa kushte cilësore, ndër të tjera ato të mundësisë së qasjes e të parashikueshmërisë[footnoteRef:11]. Në çëshjen Kafkaris kundër Qipros sikurse dhe në Del Río Prada kundër Spanjës, Gjykata u shpreh se ajo duhet të tregojë vëmendje ndaj së drejtës së brendshme në tërësinë e saj dhe ndaj mënyrës se si ajo zbatohej në kohën përkatëse.  [11:  Del Río Prada k. Spanjës [DhM], § 91; S.Ë. k. Mbretërisë së Bashkuar] 

Vendimet i GJEDNJ-së: Kokkinakis kundër Greqisë (25 MAJ 1993) dhe S/Ë kundër Mbretërisë së Bashkuar (22 NËNTOR 1995) dhe Vendimi i Gjykatës Evropiane të Drejtësisë  (Gjykatës së Luksenburgut) 12 dhjetor 1996 Procedurë penale/Xc/Italisë, e saktësojnë këtë parim: “Parimi që nuk lejon që të zbatohet ligji penal në një mënyrë të zgjeruar në interes të kundërt të personit të proceduar, parim i cili lidhet me parimin e sigurisë juridike, parim që nuk pranon që të ndërmerret një procedim penal për një veprim, karakteri i dënueshëm i të cilit nuk thuhet qartë në ligje”.
8. Diskutim:  
8.1. Rreth praktikës gjyqësore/jurisprudencës të zbatimit praktik të një sërë dispozitash materiale penale, dispozita të cilat janë blankete, pra, që referojnë direkt apo indirekt në dispozitat e legjislacionit tonë të brendshëm. Duke e lidhur dhe me temën e seminarit, të interpretuarit nga gjykatat të këtyre dispozitave blankete, edhe në dispozitat e përmendura më lart, nuk bie ndesh me praktikën e GJEDNJ-së, mjafton që kjo praktikë të plotësojë standarin e qartësisë dhe parashikueshmërisë në mënyrë të arsyeshme të veprës dhe dënimit të mundshëm.
8.2. Si do të interpretoheshin termat “person që ushtron funksione publike”; ”funksionar i lartë shtetëror”; “punonjës shtetëror”; “punonjës në shërbimin publik”,  “i zgjedhur vendor”, terma që hasen në dispozitat e Kodit Penal, në kushtet kur mungon edhe një ligj i veçantë për zyrtarët apo funksionarët publikë[footnoteRef:12]. Kodi Penal italian ka dispozita ku përkufizon nocionet “zyrtarin publik”; “Nocioni i personit përgjegjës për një shërbim publik”[footnoteRef:13].  Kodi Penal i Kosovës, në nenin 120 “Përkufizime”, pika 1 ka dhënë kuptimin e termit “person zyrtar”[footnoteRef:14]:  [12:  Në Kosovë ligji nr.06/L-114 “Për zyrtarët publikë”]  [13:  Nenet 357, 358 të Kodit Penal Italian me këtë përmbajtje:
Neni 357, Kuptimi zyrtarit publik
Për efekt të ligjit penal, zyrtarë publikë janë ata që ushtrojnë funksion publik legjislativ, gjyqësor ose administrativ.
Për të njëjtat efekte, është publik funksioni administrativ që rregullohet nga normat e së drejtës publike dhe nga aktet me natyrë autoritative që karakterizohet nga formimi dhe manifestimi i vullnetit të administratës publike ose nga kryerja nëpërmjet kompetencave autoritative ose të çertifikura.
Neni 358
Kuptimi i personit përgjegjës i ngarkuar me ushtrimin e një shërbimi publik.
Për efekt të ligjit penal, janë ngarkuar për ofromin e një shërbim publik ata të cilët, me çfarëdolloj titulli kryejnë një shërbim publik.
Me shërbim publik duhet të kuptojmë veprimtaria e rregulluar në të njëjtat forma si funksioni publik, por që karakterizohet nga mungesa e kompetencave tipike të këtij të fundit dhe me përjashtimin e kryerjes së detyrave të thjeshta ekzekutive dhe ofrimit të një pune materiale të thjeshtë (të natrës fizike).]  [14:  Për qëllim të këtij Kodi, shprehjet e mëposhtme kanë këto kuptime: 
1. Person - personi juridik dhe personin fizik;  
2. Person zyrtar - nënkupton:  
2.1. personi i zgjedhur ose i emëruar në një organ shtetëror;  
2.2. personi i autorizuar në një organ shtetëror, organizatë biznesi ose ndonjë person tjetër juridik i cili sipas ligjit apo ndonjë dispozite tjetër të nxjerrë në pajtim me ligj ushtron detyra të posaçme;  
2.3. personi i cili ushtron detyra të posaçme zyrtare në bazë të autorizimit të dhënë me ligj.  
] 


9. Burimet janë përdorur në interpretimin e termit “person që ushtron funksione publike” në veprat penale të korrupsionin aktiv dhe pasiv, referuar praktikës gjyqësore të Gjykatave të Posaçme:  

9.1. Aktet ndërkombëtare në sferën e korrupsionit, pjesë e legjislacionit të brendshëm, kryesisht:
· Konventës Penale të Këshillit të Evropës “Për korrupsionin”, ratifikuar me ligjin nr.8778, datë 26.04.2001
Neni 1/a: “Përdorimi i termave:
 “Për qëllimet e kësaj Konvente:
a) "Zyrtar publik" do të kuptohet në referencë me përkufizimin e "zyrtar" "oficer publik", "kryebashkiak", "ministër", ose "gjyqtar", në ligjin kombëtar të shtetit në të cilin personi në fjalë ushtron funksion dhe sikurse zbatohet në ligjin e tij penal;
b) termi "gjyqtar" i referohet paragrafit të mësipërm "a" dhe përfshin prokurorët dhe mbajtësit e shërbimeve gjyqësore;
c) në rastin e procedimeve qe përfshijnë një zyrtar publik te një shteti tjetër, shteti procedues mund të zbatoje përkufizimin e zyrtarit publik, vetëm ne rast se ky përkufizim përputhet me ligjin e tij kombëtar"; d) "Person juridik" do të kuptohet çdo entitet që ka këtë status, sipas ligjit kombëtar të zbatueshëm, përveçse për shtete ose trupa të tjerë publike në ushtrim të autoritetit shtetëror dhe për organizata ndërkombëtare publike”.
· Konventa e Kombeve të Bashkuara “Kundër Korrupsionit“ (e vitit 2003), miratuar ligjin nr.9492, datë 13.03.2006.
neni 2, i titulluar “Përdorimi i termave”, shkronja “a”:  “Për qëllimet e kësaj Konvente: a) “Nëpunës publik” është: (i) çdo person që mban në post legjislativ, ekzekutiv, administrativ ose gjyqësor në një shtet palë, i emëruar ose i zgjedhur, i përhershëm ose i përkohshëm, i paguar ose i papaguar, pavarësisht nga kohëzgjatja e shërbimit të personit; 
(ii) çdo person tjetër që ushtron një funksion publik, duke përfshirë në agjenci publike ose ndërmarrje publike, ose që kryen një shërbim publik, sipas përcaktimit të ligjit të brendshëm të shtetit palë dhe sipas zbatimit në sferën përkatëse të ligjit në shtetin palë; 
(iii) çdo person tjetër të përcaktuar si “nëpunës publik” në ligjin e brendshëm të shtetit palë, megjithatë, për qëllimet e disa masave specifike që parashikohen në kapitullin II të kësaj Konvente, “nëpunës publik” është çdo person që ushtron një funksion publik ose jep një shërbim publik sipas parashikimit të ligjit të brendshëm të shtetit palë dhe sipas zbatimit në fushën përkatëse të ligjit të shtetit palë”.

9.2.  a) Ligjin nr.135/2013, “Për nëpunësin civil”,
b) ligji nr.90/2012 “Për organizimin dhe funksionimin e administratës shtetërore” 
c) ligje që rregullojnë veprimtarinë e institucioneve të ndryshme, institucione dhe agjenci pjesë e administratës publike ose jo.

10. Diskutim: Varianti i Kodit Penal në fazën e diskutimit, në titullin III “VEPRAT PENALE KUNDËR AUTORITETIT TË SHTETIT”, KREU I “VEPRAT PENALE KUNDËR VEPRIMTARISË SHTETËRORE TË KRYERA NGA ZYRTARËT PUBLIKË OSE NË SHËRBIM PUBLIK”, përkufizon “zyrtar publik” dhe “zyrtar publik i lartë” në nenin 262 si në vijim: 
“1. Për efekt të këtij ligji penal, me zyrtar publik do të kuptohet çdo person që ushtron një detyrë në pushtetin legjislativ, ekzekutiv apo gjyqësor, i zgjedhur apo emëruar, përkohësisht apo i përhershëm, me pagë apo jo, pavarësisht nga vjetërsia e tij, veprimtaria e të cilit rregullohet nga ligji i të drejtës publike, përvec subjekteve të permendur në paragrafin e dytë të ketij neni. Të njëjtën cilësi mban edhe personi që ushtron një funksion publik, përfshirë në një institucion ose kompani publike, ose që ofron shërbim publik, siç është parashikuar në ligjin përkatës të së drejtës publike, që rregullon veprimtarinë e tij, apo në akte nënligjore të autorizuara nga ligji për t’u nxjerrë dhe që rregullojnë veprimtarinë publike.
2. Për efekt të këtij ligji me termin “zyrtar publik i lartë” do të kuptohet kryetari i shtetit, kryeministri,  anëtarët e Kuvendit, anëtarët e Gjykatës Kushtetuese dhe, anëtarët e Gjykatës së Lartë.
Në dispozitat e Kodit Penal në diskutim e sipër vihet re se në veprat penale të korrupsionit aktiv dhe pasiv (nenet 306 dhe 288), termi i përdorur vijon të jetë “funksionarë publik” dhe jo “zyrtar publik” dhe nuk parashikohen më si vepër penale më vete korrupsioni aktiv dhe pasiv i funksionarëve të lartë shtetëror.

B[footnoteRef:15] [15:  Në aspektin procedurial, në kuadër të kompetencës funksionale për gjykimin e veprave penale të kryera nga funksionarët/zyrtarët shtetëror dhe ish funksionarët] 


11. Kushtetuta e Republikës së Shqipërisë e miratuar në vitin 1998, në nenin 141, parashikonte: 
“Gjykata e Lartë ka juridiksion fillestar dhe rishikues. Ajo ka juridiksion fillestar kur gjykon akuzat penale kundër Presidentit të Republikës, Kryetarit dhe anëtarëve të Këshillit të Ministrave, deputetëve, gjyqtarëve të Gjykatës së Lartë dhe gjyqtarëve të Gjykatës Kushtetuese”. 
Nga ana tjetër, neni 75/b i K.Pr.Penale, para ndryshimeve të miratuara me ligjin nr.35/2017, parashikon: “Gjykata e Lartë gjykon në shkallë të parë, me trup gjykues të përbërë nga 5 gjyqtarë të caktuar me short, veprat penale të kryera nga Presidenti i Republikës, deputetët, Kryeministri dhe anëtarët e Këshillit të Ministrave, gjyqtarët e Gjykatës Kushtetuese dhe gjyqtarët e Gjykatës së Lartë, kur këta janë në këto funksione në kohën e gjykimit.”
Referuar praktikës gjyqesore të kohës, Gjykata e Lartë ka gjykuar të gjitha akuzat penale të ngritura ndaj këtyre funksionarëve shtetërorë, pavarësisht faktit nëse akuza përfaqësohej në gjykim nga Prokuroria e Përgjithshme, apo nëse ishte akuzë me të dëmtuar akuzues sipas nenit 59 të K.Pr.Penale.

12. Më datë 11.08.2016 hynë në fuqi ndryshimet e Kushtetutës në kuadër të paketës normative të Reformës në Drejtësi. Referuar këtyre ndryshimeve, rezulton se, aktualisht neni 135 i Kushtetutës parashikon: “Gjykatat e posaçme gjykojnë veprat penale të korrupsionit dhe të krimit të organizuar, si dhe akuzat penale kundër Presidentit të Republikës, Kryetarit të Kuvendit, Kryeministrit, anëtarit të Këshillit të Ministrave, gjyqtarit të Gjykatës Kushtetuese dhe të Gjykatës së Lartë, Prokurorit të Përgjithshëm, Inspektorit të Lartë të Drejtësisë, Kryetarit të Bashkisë, deputetit, zëvendësministrit, anëtarit të Këshillit të Lartë Gjyqësor dhe të Këshillit të Lartë të Prokurorisë, dhe drejtuesve të institucioneve qendrore ose të pavarura të përcaktuara në Kushtetutë ose në ligj, si dhe akuzat kundër ish-funksionarëve të sipërpërmendur.”
13. Ky ndryshim i Kushtetutës është pasqyruar edhe në nenin 75/a të K.Pr.Penale, i ndryshuar me ligjin nr.35/2017 dhe me ligjin nr. 41/2021, datë 23.3.2021, i cili parashikon se: “Gjykata për Korrupsionin dhe Krimin e Organizuar gjykon: a) krimet e parashikuara nga nenet 244, 244/a, 245, 245/1, 257, 258, 259, 259/a, 260, 312, 319, 319/a, 319/b, 319/c, 319/ç, 319/d, 319/dh dhe 319/e; b) çdo vepër penale e kryer nga grupi i strukturuar kriminal, organizata kriminale, organizata terroriste dhe banda e armatosur, sipas përcaktimeve të Kodit Penal; c) akuzat penale kundër Presidentit te Republikës, Kryetarit të Kuvendit, Kryeministrit, anëtarit të Këshillit te Ministrave, gjyqtarit të Gjykatës Kushtetuese dhe të Gjykatës së Lartë, Prokurorit të Përgjithshëm, Inspektorit të Lartë të Drejtësisë, kryetarit të bashkisë, deputetit, zëvendësministrit, anëtarit të Këshillit të Lartë Gjyqësor dhe të Këshillit të Lartë të Prokurorisë, dhe drejtuesve te institucioneve qendrore ose te pavarura të përcaktuara në Kushtetutë ose në ligj; ç) akuzat penale kundër ish-funksionarëve të mësipërm, kur vepra është kryer gjatë ushtrimit të detyrës”.
14. Në vendimin njehsues nr.23, datë 27.07.2021, Kolegji Penal i Gjykatës së Lartë, duke dashur të zgjidhë konfiktin e kompetencës, për kategorinë e subjekteve për të cilët dikur ka pasur juridiksion fillestar Gjykata e Lartë, por që aktualisht i përket juridiksionit të Gjykatave të Posaçme (sipas dispozitës kushteuese dhe të K.Pr.Penle.75/a/c të K.Pr.Penale), iu është referuar me termin “funksionarë të lartë shtetëror”. Konkretisht: “40. Referuar kuadrit ligjor të mësipërm, Kolegji vlerëson se Gjykata e Lartë nuk ka më juridiksion fillestar për të shqyrtuar akuzat penale ndaj funksionarëve të lartë shtetërorë, pasi që prej ndryshimeve të miratuara me ligjin nr.76/2016 dhe nr.35/2017 kompetencën për të shqyrtuar këto akuza penale e ka Gjykata për Korrupsionin dhe Krimin e Organizuar. ...
45. Kolegji vë në dukje se pas ndryshimeve kushtetuese të miratuara me ligjin nr. 76/2016, datë 22.07.2016, Gjykata e Lartë nuk ka më juridiksion fillestar për gjykimin e akuzave penale ndaj funksionarëve të lartë shtetërorë. Kompetencën lëndore për gjykimin e subjekteve të posaçëm e ka Gjykata e Posaçme kundër Korrupsionit dhe Krimit të Organizuar, kompetencë lëndore që përcaktohet në nenin 75/a të K.Pr.Penale. Pra, pas ndryshimeve kushtetuese dhe ligjore, rezulton se kompetenca që kishte Gjykata e Lartë për të gjykuar: ...“akuzat penale kundër Presidentit të Republikës, Kryetarit dhe anëtarëve të Këshillit të Ministrave, deputetëve, gjyqtarëve të Gjykatës së Lartë dhe gjyqtarëve të Gjykatës Kushtetuese ...”, i ka kaluar Gjykatës së Posaçme e cila ndër të tjera gjykon ...”akuzat penale kundër Presidentit të Republikës, Kryetarit të Kuvendit, Kryeministrit, anëtarit të Këshillit të Ministrave”.
46. Nga interpretimi i mësipërm historik, Kolegji arrin në përfundimin se juridiksioni fillestar për gjykimin e akuzave penale ndaj funksionarëve të lartë shtetërorë i ka kaluar në bllok Gjykatës së Posaçme e cila, sipas të njëjtit parashikim ligjor, ka të drejtë të gjykojë po akuzat penale të ngritura ndaj këtyre funksionarëve apo akuzat penale kundër ish-funksionarëve të mësipërm, kur vepra është kryer gjatë ushtrimit të detyrës. Në këtë linjë arsyetimi, në kushtet kur Gjykata e Lartë gjykonte çdo akuzë penale ndaj funksionarëve të lartë shtetërorë, pavarësisht nëse ajo përfaqësohej nga Prokuroria e Përgjithshme apo ngrihej nga i dëmtuari akuzues edhe Gjykata e Posaçme aktualisht ka kompetencë lëndore të gjykojë të gjitha akuzat penale të ngritura ndaj këtyre funksionarëve të lartë shtetërorë, pa u bërë një diferencim në lidhje me akuzat e ngritura nga viktima akuzuese sipas nenit 59 të K.Pr.Penale”.
Të njëjtën terminologji “funksionarë të lartë shtetëror” ka përdorur Kolegji Penal për rrethin e subjekteve të përcaktuara në nenin 135 të Kushtetutës dhe 75/a/c të K.Pr.Penale edhe në vendimin nr.1, datë 01.06.2021. Edhe në këtë vendim, diskutim është bërë kompetenca e gjykatave të posaçme. 
Edhe Gjykata  Kushtetuese në vendimin nr.16, datë 27.06.2022, kategorinë e subjekteve të posaçëm të përmendur në nenin 135 të Kushtetutës i ka cilësuar si funksionarë të lartë, por i specifikon me togfjalëshi:“një kategorie funksionarësh të lartë”. Konkretisht:
“37. Gjykata vëren se me ndryshimet kushtetuese të vitit 2016, kushtetutëbërësi ka rishikuar përmbajtjen e nenit 135 të Kushtetutës, me qëllim parashikimin e rregullave bazë që bëjnë të mundur rikonceptimin e një sistemi gjyqësor efikas, profesional dhe të përgjegjshëm në një shtet të së drejtës. Duke shtuar në këtë nen pikat 2 dhe 4, që përmbajnë rregullime për gjykatat e posaçme, është synuar të parashikohet në nivel kushtetues dhe për herë të parë ngritja e një gjykate të re me juridiksion lëndor të posaçëm në fushën penale, e cila ka kompetencën të gjykojë disa kategori veprash penale brenda juridiksionit të përgjithshëm penal, konkretisht ato të korrupsionit dhe të krimit të organizuar, si edhe akuzat penale kundër një kategorie funksionarësh të lartë”.
Në fakt, ligjvënësi në nenet 135 të Kushtetutës dhe 75/a/c të K.Pr.Penale, teksa ka synuar përcaktimin e juridiksionit të gjykatave të posaçme nuk i ka përkufizuar këta subjekte si “funksionar të lartë shtetëror” (nenet e mësipërme përdorin termin “ish-funksionarë”).
15. Diskutim: a) Praktika gjyqësore e Kolegjit Penal të Gjykatës së Lartë, teksa ka shqyrtuar çështje të lidhura me përcaktim e kompetencës së gjykatave të posaçme për efekt të subjekti, i ka përmendur kategorinë e subjekteve të nenit 135 të Kushtetutës dhe nenit 75/a/c të K.Pr.Penale “funksionarëve të lartë shtetërorë”. Gjykata Kushtetuese i ka përcaktuar si ”kategori funksionarësh të lartë".

C[footnoteRef:16]. [16:  Interpretuari i “funksionar i lartë shtetëror”, i përdorur për veprat penale të korrupsionit aktiv dhe pasiv, në nenet 245 dhe 260 të Kodit Penal] 


16. Në aspektin e ligjit material penal, interpretimi i termit “funksionar i lartë shtetëror”, përdorur në veprat penale të korrupsionit aktiv dhe pasiv, nenet 245 dhe 260 të Kodit Penal, a mund të bazohet në rrethin e subjekteve të përcaktuar në nenin 135 të Kushtetutës, nenin 75/a/c të K.Pr.Penale, dispozita që rregullojnë kompetencën e Gjykatave të Posaçme për efekt subjekti.

26.1. Një pjesë e gjyqtarëve pranon linjën e arsyetimit se asnjë person me statusin e nëpunësit civil nuk konsiderohet “funksionar i lartë shtetëror”, duke pasur në konsideratë parimin e “ligjit më të favorshëm” për të pandehurin apo faktin se ligji penal nuk mund të zbatohet me analogji. 
Konkretisht, gjyqtari i seancës paraprake ka arsyetuar: “Togfjalëshin “funksionar i lartë shtetëror”, përveçse në nenin 260 të K.Penal, e gjejmë me këto terma, në Ligjin nr.9584, datë 17.7.2006 “Për pagat, shpërblimet dhe strukturat e institucioneve të pavarura kushtetuese dhe të institucioneve të tjera të pavarura, të krijuara me ligj”, në nenin 2 të të cilit parashikohet se: “1. “Institucione kushtetuese dhe institucione të tjera të pavarura, të krijuara me ligj” janë: Institucioni i Presidentit, Kuvendi, Avokati i Popullit, Gjykata Kushtetuese, Kontrolli i Lartë të Shtetit, Komisioni Qendror i Zgjedhjeve, Komisioni i Shërbimit Civil, Inspektorati i Lartë i Deklarimit dhe Kontrollit të Pasurive, Autoriteti i Konkurrencës, Autoriteti i Mbikëqyrjes Financiare, Enti Rregullator i Telekomunikacionit, Enti Rregullator i Energjisë, Entit Rregullator i Sektorit të Furnizimit me Ujë dhe Largimit e Përpunimit të Ujërave të Ndotura, Këshilli i Lartë i Drejtësisë dhe Këshilli Kombëtar i Radios dhe Televizionit. 2. “Funksionarë të lartë” janë titullarët e institucioneve që bëjnë pjesë në fushën e veprimit të këtij ligji, të cilët mund të jenë funksionarë politikë ose të tjerë të emëruar, anëtarët e organeve drejtuese të tipit kolegjial të institucioneve kushtetuese dhe institucioneve të tjera të pavarura, të krijuara me ligj, si dhe funksione të përmendura shprehimisht në ligjet përkatëse”. 
Gjithashtu, në kuadër të qëllimit kushtetues të ngritjes së gjykatave të posaçme kundër korrupsionit dhe krimit të organizuar për të gjykuar “funksionarët e lartë shtetërorë”, në nenin 135, pika 2 të Kushtetutës së Republikës së Shqipërisë, parashikohet se: “Gjykatat e posaçme gjykojnë veprat penale të korrupsionit dhe të krimit të organizuar, si dhe akuzat penale kundër Presidentit të Republikës, Kryetarit të Kuvendit, Kryeministrit, anëtarit të Këshillit të Ministrave, gjyqtarit të Gjykatës Kushtetuese dhe të Gjykatës së Lartë, Prokurorit të Përgjithshëm,    Inspektorit    të    Lartë    të    Drejtësisë,    Kryetarit    të    Bashkisë,   deputetit,   zëvendësministrit, anëtarit të Këshillit të Lartë Gjyqësor dhe të Këshillit të Lartë të Prokurorisë, dhe drejtuesve të institucioneve qendrore ose të pavarura të përcaktuara në Kushtetutë ose në ligj, si dhe akuzat kundër ish-funksionarëve të sipërpërmendur”. Ndërsa neni 75/a i K.Pr.Penale që parashikon lëndën e gjykimit të gjykatave të posaçme kundër korrupsionit dhe krimit të organizuar, përcakton se: “Gjykata kundër Korrupsionit dhe Krimit të Organizuar gjykon:
a.krimet e parashikuara nga nenet 244, 244/a, 245, 245/1, 257, 258, 259, 259/a, 260, 312, 319, 319/a, 319/b, 319/c, 319/ç, 319/d, 319/dh dhe 319/e;
b.çdo vepër penale e kryer nga grupi i strukturuar kriminal, organizata kriminale, organizata terroriste dhe banda e armatosur, sipas përcaktimeve të Kodit Penal;
c.akuzat penale kundër Presidentit të Republikës, Kryetarit të Kuvendit, Kryeministrit, anëtarit të Këshillit të Ministrave, gjyqtarit të Gjykatës Kushtetuese dhe të Gjykatës së Lartë, Prokurorit të Përgjithshëm, Inspektorit të Lartë të Drejtësisë, kryetarit të bashkisë, deputetit, zëvendësministrit, anëtarit të Këshillit të Lartë Gjyqësor dhe të Këshillit të Lartë të Prokurorisë, dhe drejtuesve të institucioneve qendrore ose të pavarura të përcaktuara në Kushtetutë ose në ligj;
ç.akuzat penale kundër ish-funksionarëve të mësipërm, kur vepra është kryer gjatë ushtrimit të detyrës”. Në vazhdim të parashikimit kushtetues si dhe atij ligjor, nenit 75/a, pika 1, gërma “c”, fjalia e fundit, në ligjin nr. 95/2016 “Për organizimin dhe funksionimin e institucioneve për të luftuar korrupsionin dhe krimin e organizuar”, i ndryshuar, në nenin 3, pika 2 të tij parashikohet se: “Në këtë ligj termat e mëposhtëm kanë këto kuptime: ….2. “Drejtues të institucioneve shtetërore qendrore ose të pavarura” nënkupton Drejtorin e Policisë së Shtetit, Shefin e Shtabit të Përgjithshëm të Forcave të Armatosura, Inspektorin e Përgjithshëm të Inspektoratit të Lartë të Deklarimit dhe Kontrollit të Pasurive dhe Konfliktit të Interesave, Guvernatorin e Bankës Qendrore të Shqipërisë, Kryetarin e Kontrollit të Lartë të Shtetit, Kryetarin e Komisionit Qendror të Zgjedhjeve dhe Drejtorin e Shërbimit Informativ Shtetëror.”.

Në asnjë nga këto ligje, ku citohen “funksionarët më të lartë shtetërorë”, nuk përmenden nëpunësit e shërbimit civil. Shërbimi civil, sidomos me rregullimet e bëra ligjore në fuqi, konkretisht me Ligjin nr.152/2013 “Për nëpunësin civil”, i ndryshuar, karakterizohet nga qëndrueshmëria, profesionalizmi, bazuar në meritë, integriteti moral dhe paanësia politike. … ...

Nga një interpretim i këtyre dispozitave në mënyrë sistematike me njëra-tjetrën (pasi ligjet duhet të shkojnë në sinkron me njëri-tjetrin dhe jo të kenë parashikimeve kundërthënëse), si dhe pasur parasysh qëllimin e evidentimit të këtyre funksionarëve publike, si funksionarë të lartë shtetërore, gjykimi i të cilave bëhet nga gjykatat e posaçme, si gjykatat më të specializuara në luftën kundër korrupsionit dhe krimit të organizuar, Gjykata vlerëson se asnjë punonjës i shërbimit civil, nuk cilësohet funksionar i lartë shtetëror, sipas nenit 260 të K.Penal, por funksionar publik, sipas nenit 259 të K.Penal.

...... Duke qenë se pranimi i nëpunësve civile të kategorisë së lartë drejtuese bëhet sipas procedurës së parashikuar nga ligji për shërbimin civil, vlerësimi i tyre në punë bëhet  po sipas ligjit, Kreut IX, titulluar “Vlerësimi i nëpunësve civilë”, dhe përfundimi i marrëdhënies së punës, bëhet po sipas këtij ligji dhe gëzon garancitë e parashikuara nga ligji, në Kreun XII të tij.

Për rrjedhojë, shërbimi civil, duke qenë një strukturë e qëndrueshme, e vazhdueshme që përbën bërthamën e administratës shtetërore, vazhdimësinë e punës sa saj, pavarësisht ndryshimit të pushtetit ekzekutiv, si rrjedhojë e zgjedhjeve të përgjithshme parlamentare, asnjë nëpunës pjesë e saj, nuk mund të identifikohet si funksionar i lartë shtetëror, pasi këto të fundit janë ose funksionarë politikë, ose të emëruar, ose të zgjedhur (sipas strukturave përkatëse që shprehin parimin e zgjedhjeve të drejtpërdrejta e demokratike), të cilët nuk gëzojnë cilësitë dhe garancitë që kanë nëpunësit pjesë e shërbimit civil. 

Përsa më sipër, edhe në interpretim të fundit, pasur në konsideratë parimin e “ligjit më të favorshëm” për të pandehurin, përsa kohë ligjvënësi ka ceduar të parashikojë në mënyrë të qartë togfjalëshin “funksionar i lartë shtetëror” për efekt të nenit 260 të K.Penal të RSH, bazuar në parimin që ligji penal duhet të jetë i qartë dhe i parashikueshëm, në mënyrë që të respektohet kriteri i ligjshmërisë, vlerëson se .... dispozita ligjore e aplikueshme është ajo e parashikuar nga neni 259 i K.Penal dhe jo neni 260 i K.Penal...”.

26.2. Një pjesë tjetër e gjyqtarëve mbrojnë linjën që, nuk përjashtohet aspak që funksionarë të lartë shtetërorë të jenë edhe nëpunës civilë dhe jo vetëm funksionarë politikë dhe se përcaktimi i kategorisë së funksionarëve të lartë shtetërorë, deduktohet nga ligjet që rregullojnë funksionimin e administratës shtetërore. 
Vendimi nr.00-2023-1553 date 03.10.2023 i Kolegjit Penal të Gjykatës së Lartë: “74. Së pari, arsyetimi që bën mbrojtja duke u bazuar në rrethin e funksionarëve të përcaktuar në nenin 75/a, shkronja “c”, të KPP, apo në pikën 2, të nenit 135 të Kushtetutës së Republikës së Shqipërisë, apo në ligjin nr. 9584, datë 17.7.2006 “Për pagat, shpërblimet dhe strukturat e institucioneve të pavarura kushtetuese dhe të institucioneve të tjera të pavarura, të krijuara me ligj”, nuk rezulton i bazuar dhe mungon lidhja logjike midis premisës dhe deduksionit të bërë nga mbrojtja. Në këto dispozita nuk rezulton që ligjvënësi të ketë marrë përsipër të klasifikojë se cilët janë funksionarët e lartë shtetërorë. Nuk rezulton që të jetë duke përcaktuar kategorinë e subjekteve të posaçëm që kryejnë veprën penale të parashikuar në nenin 260 të KP, ndërkohë që nga Prokuroria e Posaçme hetohen edhe vepra të tjera penale, si ato të parashikuara në nenin 259 të KP. 
….75. Së dyti, përcaktimi i kategorisë së funksionarëve të lartë shtetërorë, deduktohet nga ligjet që rregullojnë funksionimin e administratës shtetërorë. Kështu, në ligjin nr.135/2013, “Për nëpunësin civil”, në nenin 4, “Përkufizime”, pika 1, parashikohet se: “1. Në këtë ligj termat e mëposhtëm kanë këto kuptime: a) “Institucion i administratës shtetërore” është aparati i Këshillit të Ministrave, ministritë, institucionet qëndrore në varësi të Kryeministrit apo ministrave, përfshirë degët e tyre territoriale, si dhe administrata e prefektit.”. Pra, nuk përjashtohet aspak që funksionarë të lartë shtetërorë të jenë edhe nëpunës civilë dhe jo vetëm funksionarë politikë. Në fakt, nuk gjen mbështetje në asnjë dispozitë barazimi i funksionarëve të lartë shtetërorë vetëm me funksionarët politikë, siç do të ndodhte nga një interpretim ad contrario, nëse do të arsyetohej si mbrojtja.
76. Gjithashtu, në të njëjtën linjë janë dhe parashikimet e ligjit nr.90/2012, “Për organizimin dhe funksionimin e administratës shtetërore. Kështu, jo vetëm për faktin se në pikën 1, të nenit 15 të këtij ligji përcaktohet se: “Sekretari i përgjithshëm 1. Sekretari i përgjithshëm është nëpunësi më i lartë civil në një ministri. Ai i raporton dhe jep llogari drejtpërdrejt te ministri.”, i afirmuar ky përcaktim edhe nga parashikimet e pikës 4, të nenit 19, të ligjit nr.152/2013, të ndryshuar, të sipërpërmendur, por edhe në ligjin nr.90/2012 në nenin 1, “Qëllimi dhe fusha e veprimit” përcaktohet se: “Qëllimi dhe fusha e veprimit 1. Qëllimi i këtij ligji është krijimi i një kuadri ligjor të njëjtë për organizimin dhe funksionimin e administratës shtetërore nën përgjegjësinë e Këshillit të Ministrave, më poshtë në tekstin e këtij ligji, “administrata shtetërore”, nëpërmjet përcaktimit të kritereve për krijimin dhe funksionimin e institucioneve shtetërore.”. Pra, ky ligj përcakton organizimin dhe funksionimin e administratës shtetërore. Kjo do të thotë se nëpunësit e parashikuar në të janë pjesë e administratës shtetërore, pra janë funksionarë shtetërorë dhe, sekretarët e përgjithshëm, si kategoria e nëpunësve më të lartë civil në një ministri, padyshim që janë funksionarë të lartë shtetërorë.
77. Në përputhje me këtë terminologji është dhe ajo e parashikuar në VKM nr.142, datë 12.3.2014, “Për përshkrimin dhe klasifikimin e pozicioneve të punës në institucionet e administratës shtetërore dhe institucionet e pavarura”, të ndryshuar. Në këtë vendim vërehet sërish përdorimi i terminologjisë administratë shtetërore dhe në klasifikimin e bërë në pikën 5, përcaktohet: Kategoria I - Nëpunës civilë të nivelit të lartë drejtues Klasa Emërtimi i pozicionit 1 Sekretar i Përgjithshëm në Këshillin e Ministrave, Presidencë, Kuvend dhe institucione të pavarura kushtetuese. 2 Sekretar i Përgjithshëm në ministritë e linjës, institucionet e pavarura të krijuara me ligj, njësitë e qeverisjes vendore/ drejtor departamenti/titullarë të institucioneve në varësi të Kryeministrit apo ministrave të linjës. ...”. 
78. Pra, sikundër në mënyrë të përsëritur është përcaktuar nga ligjvënësi, teksa përdor termin administratë shtetërore, si pjesëtarë të saj, në nivelin më të lartë parashikon sekretarët e përgjithshëm, të cilët shfaqen si funksionarë të administratës shtetërore, pra si funksionarë shtetërorë të nivelit më të lartë dhe, për rrjedhojë, Kolegji çmon se bëjnë pjesë në kategorinë e subjekteve që parashikon neni 260 i KP, të dallueshëm për shkak të hierarkisë së tyre nga nëpunës të zakonshëm që ushtrojnë funksione publike (të parashikuar si subjekte të nenit 259 të KP)”[footnoteRef:17].  [17:  Vendimi nr. 00-2023-1553 date 03.10.2023 i Kolegjit Penal të Gjykatës së Lartë.] 


17. Diskutim: 
a) Sa mund të ndikojë në këto dy linja arsyetimi, sjellja në vëmendje e faktit se termi “funksionar i lartë shtetëror” i përdorur në nenet 260 dhe 244 të Kodit Penal i përket ndryshimeve të këtij Kodi me ligjin nr.9275, datë 16.9.2004, pra, shumë kohë përpara ndryshimeve kushtetuese dhe të K.Pr.Penale, dispozita nëpërmjet të cilave ligjvënësi ka synuar të përcaktojë juridiksionin lëndor të gjykatave mbi bazë subjekti (në këto ndryshime të Kodit Penal në vitin 2004, termi i përdorur për subjektet, nga “punonjës që kryen një detyrë shtetërore” zëvëndësohet “person që ushtron funksione publike”, ndërsa në nenin 260 të Kodit Penal futet koncepti i “korrupsionit pasiv të funksionarit të lartë shtetëror dhe i të zgjedhurve vendore”).

